TRUE เผย “TRUE4U” ทุ่มงบ 2 พันลบ. สร้างคอนเท้นท์เน้นด้านกีฬา-บันเทิง
TRUE เผย “TRUE4U” สถานีโทรทัศน์ดิจิตอลฟรีทีวีในกลุ่ม TRUE ทุ่มงบ 2 พันลบ. สร้างคอนเท้นท์เน้นด้านกีฬา-บันเทิง หวังชิงส่วนแบ่งตลาด 20%
27 พ.ค. 2558

นางเนตรชนก วิภาตะศิลปิน กรรมการผู้จัดการ บริษัท ทรูโฟร์ยู สเตชั่น จำกัด สถานีโทรทัศน์ดิจิตอลฟรีทีวีในกลุ่มบริษัท ทรู คอร์ปอเรชั่น จำกัด (มหาชน) หรือ TRUE เปิดเผยว่า ในปีนี้ทรูโฟร์ยูได้ลงทุน 2,000 ล้านบาทเพื่อสร้างความแตกต่างในการรับชมทั้งเรื่องคอนเทนท์คุณภาพที่จะตอกย้ำความเป็นผู้นำด้านรายการกีฬาและบันเทิงครบครัน รวมถึงการสร้าง VIRTUAL STUDIO เพื่อพัฒนารูปแบบการนำเสนอข่าว พร้อมทั้งก้าวสู่ความเป็นผู้นำ Digital Interactive TV อย่างเต็มรูปแบบ
โดยบริษัทมั่นใจว่าด้วยจุดเด่นของช่องทรูโฟร์ยู ที่สุดแห่งความคิดสร้างสรรค์และรายการคุณภาพที่คัดสรรเพื่อสร้างประโยชน์และคุณค่ากับสังคม จะตรงใจไลฟ์สไตล์คนเมืองและคนรุ่นใหม่ ซึ่งจะทำให้ช่องทรูโฟร์ยูก้าวติดอันดับ Top 3 ของช่องดิจิตอลทีวีในประเทศไทย โดยคาดว่าจะครองส่วนแบ่ง 20 % ของตลาดโฆษณาผ่านช่องดิจิตอลทีวีที่มีมูลค่ารวมกว่า 1.2 หมื่นล้านบาท และที่สำคัญจะเป็นช่องที่ได้รับความนิยม ตอบสนอง ตรงใจ ไลฟ์สไตล์คนเมืองและคนรุ่นใหม่ได้เป็นอย่างดี